b"\n_START_ARTICLE_\nCitro\xc3\xabn 2CV\n_START_PARAGRAPH_\nCitro\xc3\xabn 2CV (bolje znan kot sp\xc3\xa1\xc4\x8dek) je avtomobil modelske skupine 2CV (Deux Chevaux (Vapeur) - \xc2\xbbdva konja\xc2\xab) francoskega izdelovalca Citro\xc3\xabn. V Sloveniji je bilo teh avtomobilov precej, med drugim zaradi sodelovanja med francosko firmo in koprskim podjetjem Cimos, oziroma prvotnim Tomosom._NEWLINE_Nasledil ga je novej\xc5\xa1i citroenov model Citro\xc3\xabn Dyane (pri nas znan kot Diana)._NEWLINE_Ima zra\xc4\x8dno hlajen motor in pogon na sprednja kolesa. Prvi\xc4\x8d je bil predstavljen na pari\xc5\xa1kem Mondial de l'Automobile, v proizvodnji pa je bil med leti 1948-1990. Idejo za tovrsten model avtomobila je dobil podpredsednik Citro\xc3\xabna Pierre Boulanger, da bi omogo\xc4\x8dil motorizacijo velikega \xc5\xa1tevila kmetov, ki so v takratni Franciji \xc5\xa1e vedno uporabljali konjske vprege. Zamislil si je avtomobil ni\xc5\xbejega cenovnega razreda, katerega vzdr\xc5\xbeevanje bi bilo kar se da preprosto, z nizko porabo goriva ter dobrim vzmetenjem, ki bi omogo\xc4\x8dalo uporabo tudi na slabih cestah in poljih. Ker je bil avtomobil majhen, se je problem tovorjenja predmetov velikih dimenzij re\xc5\xa1il tako, da je imel 2CV zlo\xc5\xbeljivo platneno streho, ki je na modelih, izdelanih do vklju\xc4\x8dno leta 1955, segala vse do zadnjega odbija\xc4\x8da. Tako je lahko kmet na zadnje sede\xc5\xbee nalo\xc5\xbeil tudi kak\xc5\xa1no \xc5\xbeival."